Det 222 meter lange krydstogtskib Magellan besøger tirsdag eftermiddag hjembyen Aalborg, når det lægger til ved Honnørkajen ved havnen. Skibet blev bygget på Aalborg Værft i 1985 af cirka 3.800 medarbejdere - men dengang hed skibet Holiday. Med sig bringer skibet 1.452 gæster, hvilket er det højeste antal krydstogtsgæster på et skib i denne sæson. Magellan overtager pladsen fra et andet krydstogtskib - Viking Star - der har været på besøg fra klokken 8.00 til 13.30. I alt vil der derfor være 2.500 krydstogtsgæster i Aalborg i løbet af dagen. Det er første gang, at Magellan besøger hjembyen siden 2015, og det er kun anden gang, at skibet har været i Aalborg, siden det blev bygget. Vi lavede et indslag i 2015, da skibet besøgte Aalborg.

Referat:
Krydstogtskibet Magellan lægger i dag, tirsdag, til kaj i Aalborg. Skibet blev bygget i 1985 på Aalborg Værft under navnet Holiday.